62020TJ0194_RES
Дело T‑194/20
JF
срещу
EUCAP Somalia
Решение на Общия съд (седми разширен състав) от 13 юли 2022 година
„Арбитражна клауза — Международен договорно нает служител на EUCAP Somalia — Мисия в рамките на Общата външна политика и политика на сигурност — Неподновяване на трудовия договор вследствие на оттеглянето на Обединеното кралство от Съюза — Право на изслушване — Равно третиране — Недопускане на дискриминация на основание гражданство — Преходен период, предвиден в Споразумението за оттегляне на Обединеното кралство от Съюза — Жалба за отмяна — Иск за обезщетение — Актове, които не могат да се разглеждат отделно от договора — Недопустимост“
Жалба за отмяна – Актове, подлежащи на обжалване – Понятие – Актове, които произвеждат задължително правно действие – Актове, с които не се подновява трудов договор на международен договорно нает служител на мисия в рамките на Общата външна политика и политика на сигурност вследствие на оттеглянето на Обединеното кралство от Съюза – Изключване – Актове, които не пораждат такива последици извън договорното правоотношение между страните и които не предполагат упражняване на възложени на договарящия орган публичноправни властнически правомощия – Недопустимост
(член 50, параграф 3 ДЕС; член 263 ДФЕС; член 7, параграф 4 от Решение 2012/389/ОВППС на Съвета, изменено с Решение (ОВППС) 2018/1942)
(вж. т. 27, 29, 40 и 41)
Иск за обезщетение – Компетентност на съда на Съюза – Граници – Характер на претендираната отговорност – Проверка от съда – Искане за ангажиране на извъндоговорната отговорност на Съюза за действия по трудов договор на мисия в рамките на Общата външна политика и политика на сигурност – Недопустимост
(член 268 ДФЕС; Решение 2012/389/ОВППС на Съвета, изменено с Решение (ОВППС) 2018/1942)
(вж. т. 42—47)
Съдебно производство – Сезиране на Общия съд на основание арбитражна клауза – Актове, с които не се подновява трудов договор на международен договорно нает служител на мисия в рамките на Общата външна политика и политика на сигурност вследствие на оттеглянето на Обединеното кралство от Съюза – Иск за договорна отговорност – Определяне на приложимия закон – Договор за наемане на работа, в който този закон не е посочен – Разглеждане на иска само въз основа на този договор, на Хартата на основните права и на основните принципи на правото – Допустимост
(член 50 ДЕС; членове 272 и 340, първа алинея ДФЕС; Харта на основните права на Европейския съюз; Регламент № 593/2008 на Европейския парламент и на Съвета; Решение 2012/389/ОВППС на Съвета, изменено с Решение (ОВППС) 2018/1942)
(вж. т. 51—59)
Съдебно производство – Сезиране на Общия съд на основание арбитражна клауза – Обхват – Съдебен контрол на актовете за неподновяване на трудов договор на международен договорно нает служител на мисия в рамките на Общата външна политика и политика на сигурност вследствие на оттеглянето на Обединеното кралство от Съюза – Компетентност за разглеждане на основанията, изведени от нарушението на принципите, гарантирани с Хартата на основните права на Европейския съюз – Допустимост – Зачитане на правото на ефективна съдебна защита
(член 272 ДФЕС; членове 20 и 21, член 41, параграф 2, буква а) и член 47 от Хартата на основните права на Европейския съюз; Решение 2012/389/ОВППС на Съвета, изменено с Решение (ОВППС) 2018/1942)
(вж. т. 69—71)
Обща външна политика и политика на сигурност – Граждански мисии на Европейския съюз – Персонал – Международен граждански персонал – Актове, с които не се подновява трудов договор на международен договорно нает служител вследствие на оттеглянето на Обединеното кралство от Съюза – Приемане на актовете без изслушване на заинтересованото лице – Нарушение на правото на изслушване – Липса
(член 50 ДЕС; член 41, параграф 2, буква а) от Хартата на основните права на Европейския съюз; член 7, параграф 4 от Решение 2012/389/ОВППС на Съвета, изменено с Решение (ОВППС) 2018/1942)
(вж. т. 76—96)
Актове на институциите – Мотивиране – Задължение – Обхват – Актове, приети в рамките на договор – Заменяне в хода на съдебното производство изцяло с нови на първоначалните мотиви – Недопустимост
(член 296 ДФЕС; член 41, параграф 2, буква в) от Хартата на основните права на Европейския съюз)
(вж. т. 102 и 103)
Обща външна политика и политика на сигурност – Граждански мисии на Европейския съюз – Персонал – Международен граждански персонал – Неподновяване на трудов договор на договорно нает служител, гражданин на Обединеното кралство, вследствие на оттеглянето на Обединеното кралство от Съюза – Служител, който е гражданин на държава членка, предприела процедура по оттегляне от Съюза и служители, които са граждани на друга, ненамираща се в такова положение държава членка – Дискриминация, основана на гражданство – Липса
(член 50 ДЕС; член 21 от Хартата на основните права на Европейския съюз; член 7, параграф 3 от Решение 2012/389/ОВППС на Съвета, изменено с Решение (ОВППС) 2018/1942)
(вж. т. 115—119)
Обща външна политика и политика на сигурност – Граждански мисии на Европейския съюз – Персонал – Международен граждански персонал – Актове, с които не се подновява трудов договор на международен договорно нает служител вследствие на оттеглянето на Обединеното кралство от Съюза – Влизане в сила на съществени разпоредби от Споразумението за оттегляне на Обединеното кралство от Европейския съюз и Евратом след приемането на тези актове – Позоваване на тези разпоредби – Липса
(член 50 ДЕС; член 272 ДФЕС; член 127, параграфи 2 и 6 и член 129, параграф 7 от Споразумението за оттегляне на Обединеното кралство от Европейския съюз и Евратом; Решение 2012/389/PESC на Съвета, изменено с Решение (ОВППС) 2018/1942)
(вж. т. 131—137)
Резюме
Жалбоподателят JF, който е гражданин на Обединеното кралство, подписва с мисията на Европейския съюз EUCAP Somalia, чиято цел е да подпомогне Сомалия в укрепването на нейния капацитет в областта на морската сигурност (
1
), няколко последователни срочни трудови договора, по силата на които е назначен като международен договорно нает служител.
Последният му трудов договор, с краен срок 31 януари 2020 г., предвижда възможност да бъде прекратен преди изтичането на този срок, в случай че Обединеното кралство престане да бъде член на Европейския съюз.
С уведомление от 18 януари 2020 г. ръководителят на мисията EUCAP Somalia уведомява международните договорно наети служители в мисията, които са граждани на Обединеното кралство, включително жалбоподателя, че поради вероятното оттегляне на Обединеното кралство от Съюза на 31 януари 2020 г. техните трудови договори ще бъдат прекратени на тази дата. По-нататък, с писмо от 29 януари 2020 г. той потвърждава пред JF, че договорът му няма да бъде подновен след изтичането на неговия срок и ще бъде прекратен на 31 януари 2020 г. поради оттеглянето на Обединеното кралство от Съюза.
В своята жалба JF основава главното си искане на членове 263 ДФЕС и 268 ДФЕС, като претендира отмяната на уведомлението от 18 януари 2020 г. и на писмото от 29 януари 2020 г. (наричани по-нататък заедно „спорните актове“), при което иска да бъде обезщетен за вредите, които твърди, че е претърпял в резултат на тези актове по силата на извъндоговорната отговорност на EUCAP Somalia, а при условията на евентуалност, на основание член 272 ДФЕС иска спорните актове да бъдат обявени за незаконосъобразни и да му се заплати обезщетение за същите вреди на основание договорната отговорност на мисията.
С решението си, постановено в разширен състав, Общият съд отхвърля изцяло предявените от JF претенции. По този повод той допълва съдебната практика, като се произнася по-специално по допустимостта и естеството на жалбата, както и по възможността при определени условия да не се определя приложимото национално право за разрешаването на спор по дела, свързани с договор. Той разглежда и основанията, които са изведени от нарушения на правото на Съюза в рамките на такъв договорен спор, и внася уточнения относно прилагането в случая на принципа на недопускане на дискриминация, основана на гражданство.
Съображения на Общия съд
Първо, по отношение на допустимостта на жалбата Общият съд отхвърля искането за отмяна на спорните актове на основание член 263 ДФЕС като недопустимо. Във връзка с това той отбелязва по-специално, че условията за наемане на работа, както и правата и задълженията на международния персонал на EUCAP Somalia са определени с договор, така че трудовото правоотношение между жалбоподателя и EUCAP Somalia има договорен характер. Общият съд констатира също, че със спорните актове ръководителят на мисията на EUCAP Somalia е потвърдил пред жалбоподателя датата на прекратяване на договора му, както тя е предвидена в него, вследствие от оттеглянето на Обединеното кралство от Съюза, което представлява договорно основание за прекратяване на договора. От това той прави извода, че тези актове нямат за цел да породят обвързващи правни последици, излизащи извън договорното правоотношение между жалбоподателя и EUCAP Somalia и предполагащи упражняването от тази мисия на властнически правомощия. В този смисъл посочените актове имат договорен характер и отмяната им не може да се иска на основание член 263 ДФЕС.
Второ, Общият съд отхвърля като недопустимо искането за обезщетение на основание член 268 ДФЕС, имащо за предмет извъндоговорната отговорност на Съюза за действията на EUCAP Somalia. Поради действителния договорен контекст на това искане, то има отношение към договорната отговорност на Съюза.
Трето, Общият съд достига до извода, че жалбата е допустима, доколкото при условията на евентуалност се основава на член 272 ДФЕС. Той уточнява, че въз основа на тази разпоредба жалбоподателят се позовава в подкрепа на своите искания на правила, които администрацията на Съюза е длъжна да спазва в рамките на договорни отношения, като излага основания, изведени по-специално от нарушения на правото на изслушване и на принципите на равно третиране и на недопускане на дискриминация (
2
), както и основание, изведено от нарушение на принципа на защита на оправданите правни очаквания, който е общ принцип на правото на Съюза. Следователно, освен ако не бъде нарушен принципът на ефективна съдебна защита, на жалбоподателя не може да се попречи да твърди в подкрепа на своите искания, че тези принципи са нарушени, защото той можел да се позовава валидно само на неизпълнение на клаузите на своя договор или на нарушение на приложимото към него право (
3
).
Що се отнася до приложимото право, Общият съд припомня принципа, съгласно който договорната отговорност на Съюза се урежда от правото, приложимо по отношение на съответния договор (
4
). Той обаче приема, че не е необходимо да се определя кое е приложимото национално право към настоящия спор, който може да бъде разрешен въз основа на разглеждания договор, стандартните оперативни процедури на EUCAP Somalia, към които препраща, както и Хартата и общите принципи на правото на Съюза. В този контекст Общият съд отбелязва по-конкретно, че в подкрепа на исканията си, направени при условията на евентуалност на основание член 272 ДФЕС, жалбоподателят изтъква само основания, изведени от нарушения на правото на Съюза, и по-специално на неговите общи принципи и на Хартата. Освен това за разрешаването на настоящия спор не изглежда необходимо да се прилагат императивни разпоредби на национално право.
Що се отнася до делото по същество, Общият съд отбелязва, първо, по въпроса за нарушението на правото на изслушване, че не следва нито от клаузите на разглеждания договор, нито от стандартните оперативни процедури на EUCAP Somalia, към които препраща този договор, че ръководителят на мисията EUCAP Somalia е бил длъжен да изслуша JF, преди да състави уведомлението от 18 януари 2020 г. Освен това Общият съд счита, че изборът на EUCAP Somalia да не използва възможността да поднови договора на жалбоподателя, така както е отразено в спорните актове, не представлява предприета срещу жалбоподателя мярка по смисъла на член 41, параграф 2, буква а) от Хартата, която го засяга неблагоприятно. Гарантираното от тази разпоредба право на изслушване не е налагало и задължение за EUCAP Somalia да изслуша жалбоподателя, преди да бъде съставено уведомлението от 18 януари 2020 г. Освен това във връзка с предявяването на искане от договорно естество Общият съд подчертава, че дори жалбоподателят да бе имал право да бъде изслушан преди съставянето на даденото уведомление и дори той да бе могъл да упражни това право, производството не е могло да доведе до различен резултат.
Второ, що се отнася до твърдяна дискриминация, основана на гражданство, Общият съд подчертава, че жалбоподателят в качеството си на гражданин на държава членка, започнала процедура за оттегляне от Съюза, обективно не е бил в сходно положение с това на международните договорно наети служители, които са граждани на други държави членки в рамките на EUCAP Somalia, така че ръководителят на тази мисия е могъл да реши да не поднови трудовия договор на жалбоподателя след 31 януари 2020 г., без това да представлява дискриминация, основана на гражданство.
Накрая, трето, що се отнася до твърдяното нарушение чрез спорните актове на Споразумението за оттегляне на Обединеното кралство от Европейския съюз и Евратом (
5
), Общият съд отбелязва, че при предявяването на искане от договорно естество релевантните в случая разпоредби от Споразумението уреждат условията, при които правото на Съюза се прилага в Обединеното кралство в преходния период, поради което се явяват материалноправни норми. Подобно нарушение обаче не може да се констатира, тъй като тези норми не се прилагат към правни положения, възникнали преди датата на влизане в сила на посоченото споразумение, а спорните актове са приети преди тази дата.
(
1
)	EUCAP Somalia е създадена с Решение 2012/389/ОВППС на Съвета| от 16 юли 2012 година относно мисията на Европейския съюз за изграждане на капацитет в Сомалия (EUCAP Somalia) (ОВ L 187, 2012 г., стр. 40), изменено с Решение (ОВППС) 2018/1942 на Съвета от 10 декември 2018 г. (ОВ L 314, 2018 г., стр. 56).
(
2
)	Гарантирани съответно с член 41, параграф 2, буква а) и членове 20 и 21 от Хартата на основните права на Европейския съюз (наричана по-нататък „Хартата“).
(
3
)	По смисъла на решение от 16 юли 2020 г., ADR Center/Комисия (C‑584/17 P, EU:C:2020:576, т. 85—89).
(
4
)	Член 340, първа алинея ДФЕС.
(
5
)	Споразумение за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (ОВ L 29, 2020 г., стр. 7), в сила от 1 февруари 2020 г.